CELEX: 62012CA0284
Language: hr
Date: 2013-11-21 00:00:00
Title: Predmet C-284/12: Presuda Suda (drugo vijeće) od 21. studenoga 2013. (zahtjev za prethodnu odluku koji je uputio Oberlandesgericht Koblenz — Njemačka) — Deutsche Lufthansa AG protiv Flughafen Frankfurt-Hahn GmbH (Državne potpore — Članci 107. UFEU-a i 108. UFEU-a — Prednosti koje javno poduzeće operator zračne luke dodjeljuje niskobudžetnoj zrakoplovnoj kompaniji — Odluka o pokretanju formalnog istražnog postupka u vezi s tom mjerom — Obveza sudova država članica da postupe sukladno ocjeni Komisije danoj u ovoj odluci o postojanju potpore)

8.2.2014   
            
            
               HR
            
            
               Službeni list Europske unije
            
            
               C 39/5
            
         Presuda Suda (drugo vijeće) od 21. studenoga 2013. (zahtjev za prethodnu odluku koji je uputio Oberlandesgericht Koblenz — Njemačka) — Deutsche Lufthansa AG protiv Flughafen Frankfurt-Hahn GmbH
   (Predmet C-284/12) (1)
   
   (Državne potpore - Članci 107. UFEU-a i 108. UFEU-a - Prednosti koje javno poduzeće operator zračne luke dodjeljuje niskobudžetnoj zrakoplovnoj kompaniji - Odluka o pokretanju formalnog istražnog postupka u vezi s tom mjerom - Obveza sudova država članica da postupe sukladno ocjeni Komisije danoj u ovoj odluci o postojanju potpore)
   2014/C 39/08
   Jezik postupka: njemački
   
      Sud koji je uputio zahtjev
   
   Oberlandesgericht Koblenz
   
      Stranke glavnog postupka
   
   
      Tužitelj: Deutsche Lufthansa AG
   
      Tuženik: Flughafen Frankfurt-Hahn GmbH
   
      Uz sudjelovanje: Ryanair Ltd
   
      Predmet
   
   Zahtjev za prethodnu odluku — Oberlandesgericht Koblenz — Tumačenje čl. 107. st. 1. i 108. st. 3. UFEU-a kao i čl. 2. točke (b) podtočke (i) Direktive Komisije 2006/111/EZ od 16. studenoga 2006. o transparentnosti financijskih odnosa između država članica i javnih poduzeća, kao i o financijskoj transparentnosti unutar određenih poduzeća (SL L 318, str. 17.) (SL, posebno izdanje na hrvatskom jeziku, poglavlje 8., svezak 2., str. 163.) — Državne potpore — Prednosti koje javno poduzeće operator zračne luke dodjeljuje niskobudžetnoj zrakoplovnoj kompaniji — Odluka Komisije da pristupi formalnom istraživanje te potpore — Eventualna obveza sudova država članica da postupe sukladno ocjeni Komisije o selektivnosti spomenute potpore
   
      Izreka
   
   Kada Europska komisija, na temelju primjene članka 108. stavka 3. UFEU-a, pokrene formalni istražni postupak predviđen u drugom stavku spomenutog članka u pogledu neke mjere čija je primjena u tijeku, a koja nije prijavljena, nacionalni sud kojemu je upućen zahtjev za ukidanje primjene ove mjere i za povrat već isplaćenih iznosa obvezan je poduzeti sve potrebne mjere kako bi se izveo zaključak o eventualnoj povredi obveze obustave primjene spomenute mjere.
   U tu svrhu nacionalni sud može odlučiti obustaviti primjenu predmetne mjere i naložiti povrat već isplaćenih iznosa. Također može odlučiti odrediti privremene mjere kako bi se sačuvali, s jedne strane, interesi stranaka u pitanju i, s druge strane, koristan učinak odluke Europske komisije da pokrene formalni istražni postupak.
   Kada nacionalni sud ima sumnji u vezi s tim predstavlja li predmetna mjera državnu potporu u smislu članka 107. stavka 1. UFEU-a ili u vezi s valjanošću ili tumačenjem odluke o pokretanju formalnog istražnog postupka, on može s jedne strane zahtijevati od Europske komisije pojašnjenja, a s druge strane može ili mora, sukladno drugom i trećem stavku članka 267. UFEU-a, postaviti Sudu Europske unije prethodno pitanje.
   
      (1)  SL C 273, 8.9.2012.